יובל בנאי

ביוגרפיה

בנאי נולד בתל אביב, כבן בכור לאילנה ולשחקן והיוצר יוסי בנאי ממשפחת בנאי. את שירותו הצבאי עשה בחיל התותחנים, והשתתף במלחמת לבנון הראשונה. המראות מהמלחמה השפיעו עליו עמוקות, וכך גם על שיריו, והוא העיד שבעקבות כך הסתייג מהצבא וממלחמה. במהלך שירותו נשפט למאסר של 21 יום בכלא שש על שסטר לקצין. אחרי המלחמה הדריך טירונים במחנה שבטה, שבו שירת לצדו של שלומי ברכה. בחופשותיהם מהצבא נהגו השניים לבלות במועדון "הפינגווין", ובהשפעת הלהקות שניגנו שם החליטו להקים להקה. בנאי הסתייג בתחילה בטענה שלא ידע לשיר, אך לבסוף נעתר, בהשפעת הלהקות "מינימל קומפקט" ו"ז'אן קונפליקט" של רמי פורטיס, שלטענתו של ברכה גם הוא לא ידע לשיר. בבסיס הצבאי כתבו יחדיו את הבסיס לשירי אלבומה הראשון של "משינה".
לאחר שחרורם מהצבא בשנת 1983 החל להיווצר הבסיס ללהקת "משינה", שהרכב הנגנים שלה התחלף מספר פעמים בשנותיה הראשונות. הלהקה הופיעה מספר פעמים במועדון "הפינגווין" בתל אביב, והופעותיה זכו להצלחה. באחת ההופעות צפה במאי הקולנוע יקי יושע, ובעקבותיה ליהק את בנאי לתפקיד הראשי בסרט הקולנוע "מכת שמש", שעלה לאקרנים בשנת 1984. בנוסף הוא גם שר את שיר הנושא של הסרט, שכתב יעקב רוטבליט והלחין שמוליק קראוס. בעקבות השתתפותו בסרט הוא נעדר למספר חודשים מחזרותיה של "משינה", מה שהביא למתחים בינו לבין שאר חברי הלהקה, והיווה את אחד הגורמים לפירוקה הזמני למשך כשנה. במהלך שנה זו הופיע יחד עם איגי דיין ואורן אליעזרי בלהקת "שלום הציבור".
בתחילת 1985 חידשו חברי "משינה" את פעילות הלהקה, ובסוף אותה שנה יצא אלבומה הראשון. הלהקה פעלה במקור עד 1995, אז התפרקה באופן זמני. באלבומיה הראשונים של משינה היה ברכה הכותב הראשי של שיריה, ובנאי כתב שירים אחדים ללהקה. בין השירים המפורסמים שכתב לה היו "שלח לי מלאך", "אהובתי" שכתב יחד עם זוגתו דאז אורלי זילברשץ ו"ברחובות שלנו". באלבומה של הלהקה "העמותה לחקר התמותה" השתתף בנאי בכתיבת שירים אחדים יחד עם ברכה, ובאלבומה הבאים, "מפלצות התהילה", היה הכותב הראשי. באלבומה האחרון של הלהקה לפני פירוקה, "להתראות נעורים שלום אהבה", כתב והלחין את כל השירים, ובהם להיטים כ"תחזור תחזור" ו"להתראות נעורים שלום אהבה".
בשנות התשעים החל בנאי לעבוד גם מחוץ למסגרת הלהקה. בשנת 1991, בעת ש"משינה" הייתה בהפסקת פעילות זמנית, הפיק את אלבומה של אורלי זילברשץ "הקברט של מירנדה" והלחין את רוב שיריו. בשנת 1995 הפיק מוזיקלית את האלבום "מסעותי עם עצמי" של להקת איפה הילד והשתתף בעיבודי השירים עם חברי הלהקה.
בשנת 1997, שנתיים לאחר פירוק משינה, הוציא בנאי אלבום סולו ראשון, "יובל בנאי". בו הלחין את כל שירי האלבום, ואף כתב את רובם. את האלבום ליוו הסינגלים "אני זוכר", "גורל נדוש", "לא יכול לעצור את זה" ו"חוף הבורחים" שכולם זכו להצלחה. את רוב השירים עיבד יחד עם אלונה טוראל. באלבום ניגן בקלידים אבנר חודורוב, חברו ללהקת משינה.
בשנת 1998 השתתף בפרויקט המוזיקלי "עבודה עברית" עם גרסת הכיסוי שלו לשיר "אני אוהב לישון" של אריק איינשטיין, אותה ביצע עם להקת שורשי אפריקה.
בשנת 1999 יצא אלבומו השני של בנאי, "רש"י דאב", בהפקתו המוזיקלית של יוסי פיין. גם באלבום זה כתב והלחין את רוב השירים, שמתוכם הצליחו השירים "מנגנה", "ניפגש במאי" "תן, תן" ו"מה יהיה".
באוגוסט 2001 הוציא בנאי אלבום סולו שלישי, "נשאר במקום", בהפקה משותפת לו ולנושי פז. בין שיריו המוכרים של האלבום היו "נשאר במקום" ו"זמן ללכת". בסוף אותה שנה התארח באלבומו של הזמר מוקי, "שמע ישראל", שבו השתתף בשיר "האדמה בוכה" שהיה אחד מלהיטי האלבום.
בשנת 2003 חזר בנאי לתפקד כסולן להקת משינה, שהתאחדה ושבה לפעילות מלאה. הלהקה הוציאה באותה שנה שני סינגלים שכתבו והלחינו בנאי ושלומי ברכה במשותף, "משהו קטן וטוב" ו"ואולי עכשיו", שזכו שניהם להצלחה. בתחילת 2004 יצא אלבום הופעה של הלהקה בשם "משינה live 2003", וב-2005 הוציאה הלהקה אלבום אולפן ראשון אחרי עשר שנים, בשם "רומנטיקה עתידנית". את רוב שירי אלבום זה כתבו והלחינו בנאי וברכה במשותף.
באפריל 2008 הוציא בנאי אלבום סולו רביעי, "מעבר להרים", בהפקתו המוזיקלית של אלן מון. הוא כתב את שירי האלבום תוך שבועיים, בעת חופשה בגליל. האלבום הושפע ממותו של אביו יוסי בנאי שנתיים קודם לכן, וכן מגירושיו מאורלי זילברשץ ב-2007. מהאלבום יצאו הסינגלים "בחצר של אלינור", "ג'וליה" ו"מעבר להרים". כמו כן, היה זה האלבום הראשון שהקליט והוציא במקביל לפעילותו בלהקת משינה.
בשנת 2010 יצא אלבומה של משינה "יהלומים בשמיים", שבו כל השירים נכתבו על ידי בנאי והולחנו על ידי שלומי ברכה.
בשנת 2012 הצטרף בנאי ביחד עם חברו ללהקה שלומי ברכה לצוות המנטורים של התוכנית "The Voice ישראל" - עונה שנייה.
בינואר 2015 יצא אלבום הסולו החמישי של בנאי אשר נקרא על שם הסינגל המצליח "עוד שיר אחד".
בשנת 2016 התארח באלבומו של שלמה ארצי "קצפת", שבו שר בדואט עם ארצי את השיר "לנצח יחד".
בשנת 2019 העלה את המופע "יובל שר יוסי" בו ביצע לראשונה את השירים של אביו, יוסי בנאי, כשהוא מלווה בלהקה של מוזיקאים ידועים כמו גבע אלון, ג'נגו, אסף רייז, גליה חי ולירון פלורה משולם.

משפחתו

בשנת 1987 נישא בנאי לשחקנית אורלי זילברשץ, ולהם שלושה ילדים. הם התגרשו באפריל 2007. לאחר גירושיהם, עבר לגור במושב אילניה, שם עסק בחקלאות. הוא מייצר עד היום שמן זית תחת המותג "סג'רה", וזאת במקביל להמשך פעילותו כמוזיקאי.
אחרי גירושיו הכיר את עמליה רוזנבלום, גרושה ואם לבת אחת, לשניים בן משותף שנולד בשנת 2013. בפברואר 2017 נישאו בניו יורק שבארצות הברית ומתגוררים לסירוגין באילניה ובתל אביב.
בנו הבכור אלישע, עוסק אף הוא במוזיקה וסולן בלהקות "אלישע בנאי ו-40 השודדים" ו-"Got No Shame".

עם להקת משינה

לדיסקוגרפיה של משינה ראו משינה